**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PLUNGĖS RAJONO SAVIVALDYBĖS KORUPCIJOS PREVENCIJOS 2022–2023 METŲ PROGRAMOS IR JOS ĮGYVENDINIMO PRIEMONIŲ PLANO PATVIRTINIMO**

2022 m. kovo 24 d. Nr. T1-45

Plungė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi~~,~~ Lietuvos Respublikos korupcijos prevencijos įstatymo 7 straipsnio 1 dalies 4 punktu ir 4 dalimi, Lietuvos Respublikos nacionaline kovos su korupcija 2015–2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos nacionalinės kovos su korupcija 2015–2025 metų programos patvirtinimo“, bei atsižvelgdama į korupcijos prevencijos veiksmų planų, jų projektų ir planų įgyvendinimo vertinimo tvarkos aprašo, patvirtinto Lietuvos Respublikos specialiųjų tyrimų tarnybos direktoriaus 2021 m. gruodžio 28 d. įsakymu Nr. 2-283 „Dėl Korupcijos prevencijos veiksmų planų, jų projektų ir planų įgyvendinimo vertinimo tvarkos aprašo patvirtinimo“, 1 punktu, Plungės rajono savivaldybės taryba n u s p r e n d ž i a:

1. Patvirtinti Plungės rajono savivaldybės korupcijos prevencijos 2022–2023 metų programą ir jos įgyvendinimo priemonių planą (pridedami).

2. Įpareigoti Plungės rajono savivaldybės administracijos direktorių, Administracijos skyrių vedėjus, Savivaldybės biudžetinių ir viešųjų įstaigų, Savivaldybės kontroliuojamų įmonių vadovus pagal kompetenciją įgyvendinti priemones, numatytas Plungės rajono savivaldybės korupcijos prevencijos 2022–2023 metų programos įgyvendinimo priemonių plane.

Savivaldybės meras Audrius Klišonis

PATVIRTINTA

Plungės rajono savivaldybės

tarybos 2022 m. kovo 24 d. sprendimu Nr. T1-45

**PLUNGĖS RAJONO SAVIVALDYBĖS**

**KORUPCIJOS PREVENCIJOS 2022-2023 METŲ PROGRAMA**

**I SKYRIUS**

**BENDROSIOS NUOSTATOS**

Plungės rajono savivaldybės korupcijos prevencijos 2022–2023 metų programa (toliau – Programa) parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015 – 2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537, Korupcijos prevencijos veiksmų planų, jų projektų ir planų įgyvendinimo vertinimo tvarkos aprašu, patvirtintu Lietuvos Respublikos specialiųjų tyrimų tarnybos direktoriaus 2021 m. gruodžio 28 d. įsakymu Nr. 2-283 „Dėl Korupcijos prevencijos veiksmų planų, jų projektų ir planų įgyvendinimo vertinimo tvarkos aprašo patvirtinimo“, ir skirta korupcijos prevencijai ir antikorupciniam švietimui užtikrinti Plungės rajono savivaldybėje (toliau – Savivaldybė).

1. Programa grindžiama teisės aktuose nustatytomis korupcijos prevencijos priemonėmis, visuomenės ir Savivaldybės darbuotojų antikorupciniu švietimu, mokymu ir informavimu.
2. Programoje vartojamos sąvokos atitinka teisės aktuose apibrėžtas sąvokas.

3. Programa skirta korupcijos prevencijai užtikrinti Savivaldybės institucijose ir Savivaldybės įmonėse ir įstaigose, nustatant, kad Savivaldybės įmonės ir įstaigos, atsižvelgdamos į Programoje iškeltus tikslus ir uždavinius, rengia savo programas ir priemonių planus.

4. Rengiant Programą, atsižvelgta į Savivaldybės 2019–2021 m. korupcijos prevencijos programos įgyvendinimą, jos įgyvendinimo metu nustatytus trūkumus. Programos priemonių įgyvendinimui sutrukdė epideminė situacija dėl Covid ligos. Neįvyko planuoti susitikimai su kolegomis iš kitų savivaldybių, planuoti renginiai įstaigose ir kita.

Programos tikslas – nustatyti pagrindinius kovos su korupcija Savivaldybėje tikslus ir uždavinius, korupcijos prevencijos subjektus, jų teises ir pareigas korupcijos prevencijos srityje, vienyti Savivaldybės administracijos struktūrinių padalinių, jos įmonių ir įstaigų pastangas įgyvendinant korupcijos prevenciją, siekti aktyvinti visuomenės paramą įgyvendinant numatytas kovos su korupcija priemones, plėtoti glaudų Savivaldybės bendradarbiavimą su Savivaldybei pavaldžiomis įstaigomis ir įmonėmis, nevyriausybinėmis ar kitomis organizacijomis, fiziniais asmenimis, skatinti visuomenės netoleranciją korupcijai.

5. Programos pagrindinės veiklos kryptys yra:

5.1. korupcijos prevencija – veiksminga ir kryptinga korupcijos prevencijos priemonių sistema;

5.2. antikorupcinis švietimas – antikorupcinės kultūros plėtojimas, į antikorupcinę veiklą įtraukiant visuomenę, skatinant nepakantumą korupcijai bei didinant visuomenės pasitikėjimą Savivaldybe, jos institucijomis, įmonėmis ir įstaigomis.

6. Programa įgyvendinama pagal Plungės rajono savivaldybės 2021–2023 metų korupcijos prevencijos programos įgyvendinimo priemonių planą, kuris nustato korupcijos prevencijos priemones, jų įgyvendinimo terminus bei vykdytojus.

**II SKYRIUS**

**APLINKOS ANALIZĖ**

7. 2020 m. „Transparency International“ Korupcijos suvokimo indekso (KSI) tyrime Lietuvos balas išlieka nepakitęs. Lietuvai skirti 60 balų iš 100 galimų ir 35 vieta 180 šalių sąraše. Lietuva užima 14 vietą tarp Europos Sąjungos (ES) valstybių.

**Korupcijos suvokimo indeksas (KSI) parodo, kiek šalyje suvokiama valstybės bei savivaldybių tarnautojų ir politikų korupcija. Šis indeksas nustatomas remiantis verslo atstovų apklausomis ir kitais ekspertiniais tyrimais** (matuojama 100 balų skale: 100 balų žymi labai skaidrią valstybę, 0 – labai korumpuotą).

8. Įvertinus šiuos rezultatus Lietuvoje 2019 m., Lietuvos rezultatai pasikeitė pirmą kartą per penkerius metus: 2015 – 2018 m. Lietuva gavo 59 balus. 2019 m. „Transparency International“ Korupcijos suvokimo indekso tyrime Lietuvai skirta 60 balų iš 100 galimų ir 35 vieta 180 šalių sąraše.

9. Lietuvos Respublikos nacionalinės kovos su korupcija 2015–2025 metų programos įgyvendinimo 2020–2022 metų tarpinstituciniame veiklos plane Lietuvos Respublikos Vyriausybė įsipareigojusi, kad būtų pasiektas Programos strateginis tikslas – Lietuvos korupcijos suvokimo indeksas 2025 metais būtų ne mažesnis negu 70 balų (2020 m. lapkričio 4 d. nutarimas Nr. 1232).

10. 2019 m. rugsėjo–lapkričio mėnesiais Visuomenės nuomonės ir rinkos tyrimų centras

„Vilmorus“ atliko tyrimą „Lietuvos korupcijos žemėlapis 2019“, kurį inicijavo LR specialiųjų tyrimų tarnyba. Tarp Lietuvos gyventojams aktualių problemų korupcija užima 4-ą vietą po mažų atlyginimų, kylančių kainų, emigracijos. Kaip labiausiai paplitusius reiškinius gyventojai nurodė, kai asmuo gydytojui atsidėkoja pinigais po sėkmingai atliktos operacijos – 29 %, kai naudojamasi tarnybiniu automobiliu asmeniniais tikslais – 29 %, kai per pažintis yra įsidarbinama į valstybės instituciją – 27 %. 2019 m. Gyventojų nuomone, labiausiai korumpuotos institucijos: sveikatos apsaugos institucijos – 47 %, teismai – 37 %, Seimas – 30 %. Dauguma gyventojų (61 %) mano, kad kyšis padeda spręsti problemas, ši dalis nuo 2007 m. nuosekliai mažėja. Dažniausiai visos tikslinės grupės nurodė, kad kyšininkavimas yra susietas su per mažomis bausmėmis (tą nurodė 51 % gyventojų, 52 % įmonių vadovų ir 39 % valstybės tarnautojų). Dėl efektyviausių korupcijos mažinimo priemonių tikslinių grupių nuomonės buvo tokios: gyventojai pirmoje vietoje minėjo bausmių griežtinimą – 44 %, įmonių vadovai nurodė tą patį – 45 %, o valstybės tarnautojai siūlė kelti valstybės tarnyboje dirbančių asmenų atlyginimus – 39 %, kelti visuomenės moralę – 38 %. Svarbiausiu informacijos šaltiniu apie korupcijos procesus visose tikslinėse grupėse išlieka televizija, tačiau sparčiai auga ir internetinė žiniasklaida. Tarp gyventojų išaugo žinomumas, kur kreiptis dėl korupcinių įvykių.

11. Laisvosios rinkos instituto 2019 metų vertinimu, Plungės rajono savivaldybė užėmė 16–17 vietą tarp mažųjų savivaldybių, šia vieta dalijasi su Kretingos r. savivaldybe. Tarp geriausiai įvertintų sričių pateko „Švietimo“, „Turto valdymo“ sritys, prasčiau nei vidutiniškai – „Komunalinės paslaugos“, „Transportas“, „Administracija“.

12. Vadovaujantis Lietuvos Respublikos korupcijos prevencijos įstatymu, Plungės rajono savivaldybės 2019–2021 m. korupcijos prevencijos programa patvirtinta Plungės rajono savivaldybės tarybos 2019 m. rugsėjo 26 d. sprendimu Nr. T1-218 „Dėl Plungės rajono savivaldybės 2019–2021 m. korupcijos prevencijos programos patvirtinimo“ (toliau – Programa). Programa skirta korupcijos prevencijai ir sisteminės korupcijos pasireiškimo galimybėms mažinti Plungės rajono savivaldybės institucijose ir įstaigose bei kitose biudžetinėse ir viešosiose įstaigose, įmonėse, kurių steigėja yra Plungės rajono savivaldybė.

13. Programos uždaviniai vertinami pagal nustatytus laukiamo rezultato kriterijus. Įgyvendinant 2019–2021 m. korupcijos prevencijos programą, Plungės rajono savivaldybėje:

13.1. didinamas visuomenės pasitikėjimas Savivaldybės institucijoms – Savivaldybės bendruomenei prieinama viešai paskelbta informacija apie Savivaldybės vykdomą antikorupcinę veiklą ir iniciatyvas;

13.2. vykdomas kreipimasis į STT dėl informacijos apie asmenis, siekiančius eiti arba einančius vadovaujančias pareigas Savivaldybės administracijoje bei biudžetinėse ir viešosiose įstaigose, kurių savininkė yra Savivaldybė;

13.3. kasmet atliekamas korupcijos pasireiškimo tikimybės nustatymas;

13.4. kasmet organizuoti mokymai antikorupcine tematika Savivaldybės administracijos darbuotojams;

13.5. Savivaldybėje, vadovaujantis teisės aktais, atliekamas antikorupcinis teisės aktų projektų vertinimas, kurie priskirtini prie vertintinų pagal Lietuvos Respublikos korupcijos prevencijos įstatymo 8 straipsnio 1 dalį;

13.6. tobulintas administracinių ir viešųjų paslaugų prieinamumas ir teikimo procedūros, paslaugų teikimas perkeltas į elektronines paslaugų sistemas;

13.7. įdiegta ir sėkmingai funkcionuoja vieno langelio principu veikianti fizinių ir juridinių asmenų aptarnavimo, teikiant viešąsias paslaugas, sistema;

13.8. visi Savivaldybės teisės aktų projektai ir kiti dokumentai rengiami, derinami ir registruojami kompiuterizuotoje dokumentų valdymo sistemoje (DVS);

13.9. didinant Savivaldybės tarybos sprendimų priėmimo viešumą ir sudarant galimybę teikti pastabas dėl parengtų projektų, tarybos sprendimai skelbiami teisės aktų informacinėje sistemoje (TAIS). Teisės aktų registre bei Savivaldybės interneto tinklalapyje skelbiamos antikorupcinio vertinimo pažymos;

13.10. Savivaldybėje Plungės rajono savivaldybės administracijos direktoriaus 2021 m. vasario 12 d. įsakymu Nr. DE-167 patvirtintas Plungės rajono savivaldybės dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašas. Šis Aprašas parengtas vadovaujantis Lietuvos Respublikos viešųjų ir privačiųjų interesų derinimo valstybinėje tarnyboje įstatymu, kitais Lietuvos Respublikos teisės aktais bei Vyriausiosios tarnybinės etikos komisijos rekomendacijomis‘

13.11. įgyvendinant Lietuvos Respublikos pranešėjų apsaugos įstatymą, Savivaldybėje Plungės rajono savivaldybės administracijos direktoriaus 2020 m. gruodžio 1 d. įsakymu Nr. DE-917 patvirtintas Informacijos apie pažeidimus Plungės rajono savivaldybės administracijoje teikimo tvarkos aprašas, kuriame nustatyta, kaip galima pranešti apiegalbūt rengiamą, daromą ar padarytą nusikalstamą veiką, administracinį nusižengimą, tarnybinį nusižengimą ar darbo pareigų pažeidimą, šiurkštų privalomų profesinės etikos normų pažeidimą ar kitą grėsmę viešajam interesui keliantį arba jį pažeidžiantį teisės pažeidimą, apie kuriuos sužinote iš savo turimų ar turėtų tarnybos, darbo arba sutartinių santykių su Plungės rajono savivaldybe.

14. Savivaldybės tarybos 2019 m. balandžio 25 d. sprendimu Nr. T1-107 su vėlesniais pakeitimais sudaryta Antikorupcijos komisija. Komisija pagal kompetenciją Savivaldybėje įgyvendina valstybės politiką korupcijos prevencijos srityje, svarsto organizacinius kovos su korupcija programos bei jos įgyvendinimo priemonių plano vykdymu susijusius klausimus, nagrinėja Savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų siūlymus ir pastabas dėl kovos su korupcija priemonių vykdymo, informuoja visuomenę apie savo veiklą, vykdomas korupcijos priemones Savivaldybėje, taip pat apie kovos su korupcija rezultatus.

Plungės rajono savivaldybės tarybos 2021 m rugsėjo29 d. sprendimu Nr. T1-256 patvirtinti atnaujinti Antikorupcijos komisijos nuostatai.

15. Savivaldybės interneto svetainės skiltyje „Korupcijos prevencija“ paviešinta informacija, kam ir kaip galima pranešti apie korupcinio pobūdžio nusižengimus, atnaujinama skelbtina informacija, susijusi su korupcijos prevencija.

16. Siekdama užtikrinti korupcijos prevencijos sistemos ir jos priemonių veikimo efektyvumą, Specialiųjų tyrimų tarnyba (toliau – STT) 2021 m. atliko Plungės rajono savivaldybės 2019-2021 metų korupcijos prevencijos programos ir jos įgyvendinimo priemonių plano įvertinimą.

17. Atsižvelgiant į teiktas STT rekomendacijas ir siekiant didesnio korupcijos prevencijos programos veiksmingumo, sukonkretinti programos tikslai, aprašytos programos keitimo, kontrolės (stebėsenos) ir atskaitomybės procedūros.

**III SKYRIUS**

**PROGRAMOS TIKSLAI, UŽDAVINIAI IR VERTINIMO KRITERIJAI**

Ruošiant 2022-2023 metų korupcijos prevencijos programą, numatyti šios Programos tikslai:

18. Pirmasis Programos tikslas – nustatyti priežastis korupcijai pasireikšti Savivaldybės institucijose, įmonėse ir įstaigose bei jas šalinti.

19. Uždaviniai pirmajam Programos tikslui pasiekti:

19.1. užtikrinti, kad visose Savivaldybės institucijose, jai pavaldžiose įmonėse ir įstaigose būtų paskirti asmenys, atsakingi už korupcijos prevenciją;

19.2. užtikrinti veiksmingą, kryptingą ir ilgalaikį korupcijos prevencijos priemonių įgyvendinimą bei kontrolę Savivaldybės institucijose, įmonėse ir įstaigose.

20. Antrasis Programos tikslas – siekti didesnio Savivaldybės institucijų, įmonių ir įstaigų veiklos sprendimų ir procedūrų skaidrumo, viešumo ir atskaitingumo visuomenei.

21. Uždaviniai antrajam Programos tikslui pasiekti:

21.1. užtikrinti kokybišką norminių teisės aktų projektų antikorupcinį vertinimą, jų viešinimą;

21.2. gerinti administracinių ir viešųjų paslaugų teikimo, administravimo kokybę, viešumą ir atskaitingumą visuomenei;

21.3. siekti, kad Savivaldybės institucijose, įmonėse ir įstaigose būtų vykdoma viešųjų ir privačių interesų derinimo prevencija.

22. Trečiasis Programos tikslas – supažindinti Savivaldybės institucijose, įmonėse ir įstaigose dirbančius asmenis, Savivaldybės bendruomenę su korupcijos keliamu pavojumi, skatinti nepakantumą korupcijos apraiškoms.

23. Uždaviniai trečiajam Programos tikslui įgyvendinti:

23.1. pasiekti, kad kiekvienoje Savivaldybės institucijoje, įmonėje ir įstaigoje būtų galimybė informuoti apie korupcinio pobūdžio pažeidimus;

23.2. didinti visuomenės nepakantumą korupcijai ir skatinti visuomenę įsitraukti į antikorupcinę veiklą;

23.3. diegti ir atnaujinti antikorupcinio švietimo programas švietimo įstaigose.

24. Programos efektyvumas vertinamas pagal kokybinius ir kiekybinius kriterijus:

24.1. įgyvendintų Programos priemonių skaičių;

24.2. neįgyvendintų Programos priemonių skaičių;

24.3. atliktų teisės aktų projektų antikorupcinio vertinimų skaičių;

24.4. priimtų ir paskelbtų teisės aktų skaičiaus santykį;

24.5. atnaujintų administracinių paslaugų aprašymų skaičiaus santykį;

24.6. laiku deklaravusių darbuotojų privačius interesus skaičius;

24.7. įdėtų informacijų su nuorodomis apie galimybes pateikti anoniminius pranešimus apie korupcinio pobūdžio apraiškas skaičių;

24.8. Savivaldybės institucijų, įmonių ir įstaigų darbuotojų, dalyvavusių antikorupciniuose mokymuose, skaičių;

24.9. gautų, išanalizuotų pranešimų ir pasitvirtinusių pranešimų apie korupcines veikas santykį;

24.10. suorganizuotų renginių korupcijos prevencijos klausimais skaičius;

24.11. išklausytų ataskaitų skaičius;

24.12. pagrįstų pretenzijų skaičius.

25. Įgyvendinimo vertinimo kriterijai, atsižvelgiant į numatytas priemones, gali būti keičiami, vadovaujantis Plungės rajono savivaldybės 2022-2023 m. korupcijos prevencijos programoje numatytais vertinimo kriterijais, apimant visapusišką jų įgyvendinimą.

**IV SKYRIUS**

**PROGRAMOS ĮGYVENDINIMAS, FINANSAVIMAS, STEBĖSENA, VERTINIMAS, ATSKAITOMYBĖ, KONTROLĖ, KEITIMAS, PAPILDYMAS IR ATNAUJINIMAS**

26. Už korupcijos prevencijos politikos įgyvendinimą, kontrolę, įskaitant šios Programos nuostatų vykdymą, metodinės pagalbos teikimą korupcijos prevencijos srityje pagal kompetenciją atsako Savivaldybės meras, Antikorupcijos komisija, Administracijos direktorius, visų Administracijos struktūrinių padalinių vadovai, Savivaldybei pavaldžių įstaigų ir organizacijų vadovai.

27. Programoje nustatoma Programos stebėsenos, vertinimo ir kontrolės tvarka, įvardijami subjektai, atsakingi už Programos atskirų priemonių įgyvendinimą.

28. Programai įgyvendinti sudaromas priemonių planas, kuris nustato korupcijos prevencijos priemones, jų vykdymo terminus bei vykdytojus ir yra neatskiriama šios Programos dalis.

29. Programos priemonių plano vykdymo stebėseną, vertinimą ir kontrolę vykdo Savivaldybės meras ir Savivaldybės Antikorupcijos komisija.

Programos stebėsena ir vertinimas vykdomi reguliariai, atsižvelgiant į kintančias aplinkybes ir veiksnius, turinčius ar galinčius turėti įtakos įgyvendinant Programą.

30. Programos nustatytų tikslų pasiekimas vertinamas pagal priemonių plane nustatytus tikslo kriterijus. Programos uždaviniai vertinami pagal priemonių plane nustatytus laukiamo rezultato vertinimo kriterijus.

31. Savivaldybės institucijos, įstaigos ir įmonės, bendruomenės, visi suinteresuoti juridiniai ir fiziniai asmenys gali teikti pasiūlymus Antikorupcijos komisijai dėl Programos pakeitimo ar papildymo.

32. Programa vykdoma iš Savivaldybės biudžeto asignavimų ir kitų finansavimo šaltinių.

33. Pagrindiniu Programos įgyvendinimo rodikliu laikytinas išaugęs pasitikėjimas Savivaldybės institucijomis.

34. Priemonių vykdytojai per vieną mėnesį nuo jiems priskirtos Programos įgyvendinimo priemonės įvykdymo termino pabaigos pateikia Antikorupcijos komisijai informaciją apie priemonių įgyvendinimo eigą ir pasiektus rezultatus.

**V SKYRIUS**

**BAIGIAMOSIOS NUOSTATOS**

35. Su Programa ir priemonių planu supažindinami visi Plungės rajono savivaldybės administracijos valstybės tarnautojai, darbuotojai ir Savivaldybės valdymo sričiai priskirtų įstaigų vadovai.

36. Atsižvelgiant į antikorupcinių teisės aktų pakeitimus, kompetentingų institucijų ir asmenų išvadas ir rekomendacijas, sociologinių tyrimų rezultatus, kitą reikšmingą informaciją, Programa gali būti keičiama Savivaldybės tarybos sprendimu.

37. Programa skelbiama Plungės rajono savivaldybės interneto svetainėje [www.plunge.lt](http://www.plunge.lt)

38. Programos įgyvendinimo ataskaita viešai paskelbiama Savivaldybės interneto svetainėje.

PATVIRTINTA Plungės rajono savivaldybės

tarybos 2022 m. kovo 24 d.

sprendimu Nr. T1-45

**PLUNGĖS RAJONO SAVIVALDYBĖS 2022-2023 METŲ KORUPCIJOS PREVENCIJOS PROGRAMOS**

**ĮGYVENDINIMO PRIEMONIŲ PLANAS**

|  |  |  |  |  |  |
| --- | --- | --- | --- | --- | --- |
| **I DALIS. KORUPCIJOS PREVENCIJA** | | | | | |
| 1. **TIKSLAS – nustatyti priežastis korupcijai pasireikšti Savivaldybės institucijose, įmonėse ir įstaigose bei jas šalinti.** | | | | | |
| **1. Uždavinys – užtikrinti, kad visose Savivaldybės institucijose, įmonėse ir įstaigose būtų paskirti asmenys, atsakingi už korupcijos prevenciją.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
|  | Savivaldybei pavaldžiose įstaigose, įmonėse nepaskirti ir (ar) pasikeitus jų darbuotojams, nėra paskiriamas asmuo, atsakingas už korupcijos prevenciją. | Užtikrinti, kad Savivaldybės įmonėje ir įstaigoje paskirti už korupcijos prevenciją atsakingą asmenį per mėnesį nuo darbuotojo atleidimo, nesant paskirto darbuotojo, tuo metu už korupcijos prevenciją atsakingas vadovas. | Savivaldybės įmonių ir įstaigų vadovai. | Sutikrinama kiekvienais metais iki einamųjų metų III ketvirčio. | Įstaigų ir įmonių, kuriose yra paskirtas asmuo, atsakingas už korupcijos prevenciją, proc.  (100 proc.). |
| **2. Uždavinys – užtikrinti veiksmingą, kryptingą ir ilgalaikį korupcijos prevencijos priemonių įgyvendinimą bei kontrolę Savivaldybės institucijose, įmonėse ir įstaigose.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
| 1. | Nekontroliuojama korupcijos prevencijos programa neteikia reikiamo rezultato. | Antikorupcijos komisijoje išklausyti Savivaldybei pavaldžių įstaigų ir įmonių vadovų ataskaitas apie korupcijos prevencijos priemonių įgyvendinimą. | Savivaldybės įstaigų ir įmonių vadovai, Savivaldybės administracijos darbuotojas korupcijos prevencijai, Antikorupcijos komisija. | Kiekvienais metais iki balandžio 1 d. | Išklausytų ataskaitų skaičius – ne mažiau kaip 2 ataskaitos per metus. |
| **II. TIKSLAS – siekti didesnio Savivaldybės institucijų, įmonių ir įstaigų veiklos sprendimų ir procedūrų skaidrumo, viešumo ir atskaitingumo visuomenei.** | | | | | |
| **1. Uždavinys – užtikrinti kokybišką norminių teisės aktų projektų antikorupcinį vertinimą, jų viešinimą.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
| 1. | Antikorupciniu požiūriu vertinamų Savivaldybės rengiamų teisės aktų projektų | Lietuvos Respublikos korupcijos prevencijos įstatymo 8 straipsnio 1 dalyje nustatytais atvejais atlikti norminių teisės aktų projektų antikorupcinio vertinimą. Ypatingą dėmesį skirti antikorupciniu požiūriu vertinant teisės aktų projektus, dėl kurių gali kilti interesų konfliktai, taip pat visuomenei reikšmingais klausimais. | Savivaldybės administracijos darbuotojas, atliekantis antikorupcinį teisės aktų vertinimą, Antikorupcijos komisija. | Nuolat, prieš priimant teisės aktą. | Atliktų antikorupciniu požiūriu vertinimų teisės aktų kiekis proc. nuo privalomų vertinti (100 proc.). |
| 2. | Visuomenei trūksta informacijos apie Savivaldybėje priimamus norminius teisės aktus. | Skelbti informaciją apie priimtus norminius teisės aktus – Savivaldybės tarybos sprendimus, mero potvarkius, Administracijos direktoriaus įsakymus Savivaldybės interneto svetainėje ir Teisės aktų registre. | Savivaldybės administracijos darbuotojai, atsakingi už teisės aktų paskelbimą, teisės akto rengėjai, Bendrųjų reikalų, Protokolo, Informacinių technologijų skyriaus specialistai. | Nuolat | Priimtų ir paskelbtų teisės aktų skaičiaus santykis. |
| **2. Uždavinys – gerinti administracinių ir viešųjų paslaugų teikimo, sprendimų priėmimo, administravimo kokybę, viešumą ir atskaitingumą visuomenei.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
| 1. | Savivaldybės institucijų, įmonių ir įstaigų interneto svetainėse pateikiama nesavalaikiai aktuali informacija apie teikiamas paslaugas. | Savivaldybės institucijų, įmonių ir įstaigų interneto svetainėse būtų pateikti ir nuolat atnaujinami paslaugų teikimo aprašai. | Savivaldybės administracijos specialistai, atsakingi už informacijos teikimą, Bendrųjų reikalų, Informacinių technologijų skyriaus specialistai, Savivaldybės įmonių ir įstaigų vadovai. | Nuolat | Atnaujintų bei naujai pateiktų administracinių paslaugų aprašymų skaičiaus santykis. |
| **3. Uždavinys – siekti, kad Savivaldybės institucijose, įmonėse ir įstaigose būtų vykdoma viešųjų ir privačių interesų derinimo prevencija.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
| 1. | Viešųjų ir privačių interesų neatskyrimas yra viena iš korupcijos prielaidų, galinčių pasireikšti Savivaldybėje, jos įstaigose ir įmonėse. | Kontroliuoti, ar asmenys laiku ir tinkamai pateikia privačių interesų deklaracijas. | Savivaldybės administracijos skyrių vedėjai, Savivaldybės tarybos Etikos komisija, Savivaldybės įmonių ir įstaigų vadovai. | Naujai priimti darbuotojai per mėnesį laiko nuo paskyrimo į pareigas, pasikeitimus – per 2 savaites. | Vertinimas – 100 proc. privačius interesus laiku deklaravusių darbuotojų. |
| **II DALIS. ANTIKORUPCINIS ŠVIETIMAS** | | | | | |
| **III. TIKSLAS – supažindinti Savivaldybės institucijose, įmonėse ir įstaigose dirbančius asmenis, visuomenę su korupcijos keliamu pavojumi, skatinti nepakantumą korupcijos apraiškoms.** | | | | | |
| **1. Uždavinys – pasiekti, kad kiekvienoje Savivaldybės institucijoje, įmonėje ir įstaigoje būtų galimybė informuoti apie korupcinio pobūdžio pažeidimus.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
| 1. | Kai kuriose įmonėse ir įstaigose nėra sudarytos galimybės asmenims pranešti apie galimai padarytas korupcinio pobūdžio nusikalstamas veikas ar netinkamą darbuotojų elgesį. | Sudaryti galimybes gyventojams pateikti anoniminius pranešimus apie korupcinio pobūdžio apraiškas Savivaldybės administracijoje, įstaigose ar įmonėse, užtikrinti asmenims galimybę anonimiškai telefonu ir elektroniniu paštu pranešti apie korupcines apraiškas Savivaldybės administracijoje, jos įstaigose ar įmonėse. | Savivaldybės administracijos darbuotojas korupcijos prevencijai, Savivaldybės įmonių ir įstaigų vadovai. | Kiekvienais metais iki gruodžio 31 d. | Įdėtų informacijų su nuoroda skaičius. |
| 2. | Trūksta darbuotojams žinių korupcijos prevencijos srityje. | Organizuoti valstybės tarnautojams ir darbuotojams seminarus korupcijos prevencijos klausimais. | Juridinis ir personalo administravimo skyrius, Savivaldybės įstaigų ir įmonių vadovai. | Kiekvienais metais iki gruodžio 31 d. | Suorganizuotų seminarų skaičius, seminarus išklausiusių darbuotojų skaičius, lyginant su praėjusiais metais. |
| **2. Uždavinys – didinti visuomenės nepakantumą korupcijai ir skatinti visuomenę įsitraukti į antikorupcinę veiklą.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
| 1. | Gautos informacijos aktualumas ir nagrinėjimas, tiriant visą gautą informaciją, ne tik pavienius atvejus. | Analizuoti gautą informaciją apie korupcinio pobūdžio apraiškas Savivaldybės institucijose, įstaigose ir įmonėse, pateikti pasiūlymus bei išvadas institucijoms pagal kompetenciją. | Antikorupcijos komisija | Per 1 mėnesį nuo informacijos apie anoniminius telefoninius pranešimus, gautus elektroniniu paštu, susijusius su galimomis korupcijos apraiškomis, gavimo. | Gautų, išanalizuotų pranešimų ir pasitvirtinusių pranešimų apie korupcines veikas, skaičiaus santykis. |
| **3. Uždavinys – diegti ir atnaujinti antikorupcinio švietimo programas švietimo įstaigose.** | | | | | |
| **Eil.**  **Nr.** | **Problema** | **Priemonė** | **Vykdytojas (-ai)** | **Įvykdymo terminas** | **Laukiamo rezultato vertinimo kriterijai** |
| 1. | Nepakankamas švietimas apie korupcijos daromą žalą visuomenei. | Organizuoti švietimo įstaigose korupcijos prevencijai skirtus renginius. Organizuoti mokymus antikorupcine tematika, paminėti Tarptautinės antikorupcijos dienos renginius. | Savivaldybės administracijos Švietimo ir sporto bei Kultūros, turizmo ir viešųjų ryšių skyriai. | Visus metus. | Suorganizuotų renginių korupcijos prevencijos tema skaičius. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_